ประธาน ECB ยันขึ้นดอกเบี้ยต่อ คุม “เงินเฟ้อ” กลับสู่ปกติ
“คริสติน ลาการ์ด” ประธาน ECB ยืนยันเดินหน้าขึ้นดอกเบี้ยต่อเนื่อง เพื่อให้อัตราเงินเฟ้อจะกลับมาอยู่ในกรอบเป้าหมาย
“คริสติน ลาการ์ด” ประธาน ECB ยืนยันเดินหน้าขึ้นดอกเบี้ยต่อเนื่อง เพื่อให้อัตราเงินเฟ้อจะกลับมาอยู่ในกรอบเป้าหมาย
26 ม.ค. 2566

นางคริสติน ลาการ์ด ประธานธนาคารกลางยุโรป (ECB) เปิดเผยว่า จะเดินหน้าปรับขึ้นอัตราดอกเบี้ยต่อไป แต่นักวิเคราะห์บางส่วนยังไม่แน่ใจว่า ECB จะเดินหน้านโยบายการเงินที่เข้มงวดนี้อีกนานเท่าไร
ด้านรายงานระบุว่า ECB เริ่มดำเนินมาตรการทางการเงินแบบเข้มงวดเมื่อปีที่แล้ว ด้วยการปรับขึ้นอัตราดอกเบี้ย 4 ครั้งเพื่อควบคุมอัตราเงินเฟ้อที่พุ่งสูงทั่วทั้งยูโรโซน ซึ่งการตัดสินใจดังกล่าวทำให้อัตราดอกเบี้ยเงินฝากพุ่งจาก -0.5% เป็น 2%
โดยข้อมูลล่าสุดแสดงให้เห็นว่า อัตราเงินเฟ้อทั่วไปลดลงติดต่อกันเป็นเวลา 2 เดือน แต่ยังคงสูงกว่าเป้าหมาย 2% ของ ECB อยู่พอสมควร ด้วยเหตุนี้ เจ้าหน้าที่ ECB หลายรายจึงยังระบุว่าจำเป็นต้องขึ้นอัตราดอกเบี้ย ซึ่งรวมถึงนางลาการ์ดที่ระบุว่า
“เราจะเดินหน้าปรับขึ้นอัตราดอกเบี้ยต่อไป เพื่อให้แน่ใจว่าอัตราเงินเฟ้อจะกลับมาอยู่ในกรอบเป้าหมาย” นางลาการ์ด ระบุ
ฟรานเชสโก้ มาเรีย ดิ เบลล่า นักยุทธศาสตร์ตราสารหนี้ประจำยูนิเครดิต (UniCredit) ระบุสำนักข่าวซีเอ็นบีซีว่า “มีความไม่แน่นอนเกี่ยวกับความเคลื่อนไหวของ ECB มากขึ้นหลังจากเดือนมี.ค. โดยคณะมนตรีบริหารบางส่วนชี้ว่าจะมีการปรับขึ้นอัตราดอกเบี้ยอีกในไตรมาสที่ 2/66”
พร้อมเสริมว่า “ขนาดของการปรับขึ้นอัตราดอกเบี้ยนั้นจะขึ้นอยู่กับแนวโน้มเงินเฟ้อ แรงกดดันด้านเงินเฟ้อที่ลดลงอาจทำให้ ECB สามารถปรับขึ้นอัตราดอกเบี้ย 0.25% แทนที่จะเป็น 0.5% ในเดือนพ.ค.และมิ.ย.”